Už bendrą COSME programos įgyvendinimą atsako Komisija. Pirmojo tikslo siekiama įgyvendinant Europos investicijų fondui (EIF) patikėtas finansines priemones. 2, 3 ir 4 tikslų veiksmų įgyvendinimas daugiausia pavestas Mažųjų ir vidutinių įmonių reikalų vykdomajai įstaigai (EASME). Be to, numatyta tam tikros analitinės ir lyginamosios veiklos netiesioginį valdymą pavesti tarptautinėms organizacijoms.

COSME reglamente nustatyta, kad orientacinė 21,5 % bendro biudžeto vertės dydžio suma turi būti skirta galimybėms patekti į rinkas didinti.

2015 m. 61,5 mln. EUR buvo skirta MVĮ tarptautinimui.

Įgyvendinant COSME programą teikiama parama Europos įmonėms, visų pirma MVĮ, siekiant padėti joms pasinaudoti bendrąja rinka užmezgant verslo ryšius užsienio šalyse ir eksportuoti už Europos ribų.

Europos įmonių tinklas

Europos įmonių tinklas (EĮT) teikia kompleksines verslo paramos paslaugas įmonėms, kurios siekia diegti inovacijas, augti ir ieškoti galimybių bendrojoje rinkoje ir trečiosiose šalyse. Kiekvienais metais tinklo paslaugas gauna maždaug 250 000 MVĮ, įskaitant apie 70 000 MVĮ, kurios gauna specializuotas konsultavimo paslaugas. Iš tinklo vertinimo matyti, kad MVĮ, kurios naudojasi EĮT, darbo vietų skaičius ir apyvarta auga 3,1 % sparčiau nei juo nesinaudojančių MVĮ.

2015 m. prie tinklo buvo prisijungę 527 dalyvaujančios organizacijos iš 90 konsorciumų, apimančių visus ES regionus ir 8 COSME programoje dalyvaujančias šalis, įskaitant Serbiją ir Armėniją. Buvo sudaryti pirmojo veiklos laikotarpio 2015–2016 m. partnerystės pagrindų susitarimai ir konkretūs dotacijų susitarimai. ES padengia vidutiniškai 53 % tinklo partnerių tinkamų finansuoti išlaidų. Be to, buvo pasirašyta 30 bendradarbiavimo susitarimų dėl verslo bendradarbiavimo centrų 29 trečiosiose šalyse. Pagrindinė jų veikla, kuri turi būti finansuojama nuosavomis lėšomis, yra partnerystės paslaugos. (Dabartinis partnerių sąrašas skelbiamas svetainėje https://een.ec.europa.eu/ ). Be to, sąlyginės asocijuotosios narystės sąlygos buvo pasirašytos su 13 organizacijų.

2015 m. Komisija, EASME ir Europos įmonių tinklo narės įkūrė galimybių gauti finansavimą darbo grupę. Tai pasirodė esanti veiksminga priemonė, nes ji padėjo tiek pagerinti susidomėjimą COSME programa ir kitomis ES finansinėmis priemonėmis, taip sutelkdama jų sėkmingą įgyvendinimą visoje Europoje, tiek stiprinti tinklo finansinį patariamąjį pajėgumą.

Įgyvendinant MVĮ pasirengimo tarptautinti veiklą stiprinimo projektą, kurio darbinis pavadinimas yra „Ready2Go“, siekiama suteikti įmonėms galimybę plėsti akiratį, stiprinti ryšius su užsieniu ir išsiskirti pasaulinėje rinkoje. Projektu, kuris pradėtas įgyvendinti 2016 m. rugsėjo mėn., bus suteikiamos galimybės mokytis ir palaikyti ryšius.

Kita veikla

ES ir Japonijos bendradarbiavimas toliau plėtojamas skiriant 2,8 mln. EUR metinę dotaciją ES ir Japonijos centrui, kuris Europos įmonėms padeda patekti į Japonijos rinką suteikdamas joms reikalingus duomenis apie vietos sąlygas ir jas supažindindamas su komercine ir pramonės praktika, su kuria ES įmonės susiduria Japonijoje. Taip pat rengiami mokymai gamybos technologijų, kokybės valdymo ir inovacijų klausimais, kuriais siekiama gerinti ES įmonių konkurencingumą.

2015 m. verslo portalas „Jūsų Europa“ pritraukė 1,6 mln. unikalių lankytojų, t. y. 21 % daugiau nei 2014 m. Labiausiai lankomos skiltys yra PVM ir muitai (44 %), finansavimas (24 %) bei įsisteigimas ir plėtra (11 %). Įdiegus naujas funkcijas naudotojai, kuriems reikėjo labiau specializuotų patarimų, galėjo siųsti prašymus tiesiogiai Europos įmonių tinklo (EĮT) narei. EĮT partnerės iš viso gavo 2 884 prašymus suteikti informaciją, pateiktus užpildžius formą portale. Populiariausia tema buvo finansai, ją sekė „plėtra užsienyje“ ir „ES teisė ir moksliniai tyrimai“.

Portalo lankytojų apklausos duomenimis, daugiau nei 83 % naudotojų mano, kad portalas yra puikus, geras arba patenkinamas.

2.3. Pagrindinių sąlygų ir konkurencingumo gerinimas

COSME reglamente nustatyta, kad orientacinė 11 % bendro biudžeto vertės dydžio suma turi būti skirta pagrindinių sąlygų ir konkurencingumo gerinimui.

2015 m. šiam tikslui buvo skirta 24,3 mln. EUR iš darbo programos ir 5,8 mln. EUR iš paramos priemonių, iš viso 11,7 % finansinio paketo vertės.

COSME programos lėšomis buvo finansuojami veiksmai, kuriais siekiama mažinti administracinę naštą, gerinti valstybių narių pramonės politikos krypčių koordinavimą ir stiprinti principo „visų pirma galvokime apie mažuosius“ taikymą. Be to, COSME programa buvo skatinamas efektyvus išteklių naudojimas, tvarumas ir įmonių socialinė atsakomybė. Taip pat buvo vykdomi veiksmai, kuriais siekiama gerinti strategiškai svarbių Europos ekonomikos sektorių konkurencingumą, ir atliekami tyrimai, kurie kartu sudaro ataskaitos „Bendrosios rinkos integracija ir konkurencingumas ES ir jos valstybėse narėse“ pagrindą.

KLASTERIAI

Įgyvendinant MVĮ skirtą klasterių tarptautinimo programą daugiausia dėmesio skiriama klasterių tarptautinimo skatinimui, kai suinteresuotieji konsorciumai turi galimybę parengti bendrą tarptautinę strategiją ir remti MVĮ tarptautinimą už Europos ribų, ypač naujai atsirandančiose teminėse srityse. Be to, ja prisidedama gerinant tarptautinį klasterių bendradarbiavimą toliau plėtojant Europos klasterių bendradarbiavimo platformą.

Klasterių iniciatyvos yra skirtos specializuotų įmonių grupėms ir jomis remiamas strateginis tarpregioninis ir tarptautinis bendradarbiavimas.

DIZAINU PAGRĮSTOS VARTOJIMO PREKĖS